Höfn

Höfn alebo Höfn í Hornafirði (v preklade znamená prístav) je rybárske mestečko na juhovýchodnom pobreží Islandu. V meste žije asi 2 400 obyvateľov.

Poloha 
Mestečko Höfn sa nachádza na úpätí ľadovca Vatnajökull, 17,5 km juhovýchodne od ľadovcového jazyka Fláajökull a asi 30 km od okraja vlastného ľadovca Vatnajökull, na myse medzi zálivmi fjordov Hornafjörður a Skarðsfjörður. Höfn je jediným mestom na Islande, ktoré leží v tesnej blízkosti splavného ústia rieky.

História 
V rokoch 1861 až 1897 existovala v ústí lagúny Papafjörður asi 15 km severovýchodne od dnešného Höfnu obchodná stanica Papós. Stanicu v roku 1897 nahradilo mesto Höfn, založené obchodníkom Ottóom Tuliníusom, ktorého meno je s históriou Höfnu neodmyslitelne spojené. V roku 1946 mal Höfn 300 obyvateľov. Po výstavbe mostu ponad fjord Hornafjörður, ktorý bol v čase svojho otvorenia v roku 1961 s dĺžkou 255 m druhým najdlhším mostom na Islande, se mesto stalo dostupnejším a zažilo hospodársky rozmach. Dňa 31. decembra 1988 boli Höfnu udelené mestské práva a v roku 1989 mal Höfn 1 647 obyvateľov. Dňa 12. júla 1994 boli Höfn a vidiecka obec Nesjahreppur zjednotené pod názvom Hornafjarðarbær. Následne pri pokračujúcej islandskej územnosprávnej reforme sa 6. júna 1998 obce Hornafjarðarbær, Bæjarhreppur, Borgarhafnarhreppur a Hofshreppur spojili do samosprávnej jednotky Sveitarfélagið Hornafjörður.

Hospodárstvo 

Hlavné ekonomické aktivity v meste sú rybárstvo a turistický ruch. Rybársky priemysel zahŕňa lov rýb aj ich následné spracovanie a balenie v továrňach. Jeden z hlavných rybárskych podnikov v Höfne, Skinney-Þinganes, patrí k najväčším rybárskym fabrikám na východe Islandu a významným zamestnávateľom. Hlavnou produkciou rybárstva sú sušené a nasolené tresky a spracované homáre, v menšej miere tiež slede a korušky. Z Höfnu operuje 10 veľkých a viacero menších lodí. Počas letnej turistickej sezóny sa konajú výlety na blízky ľadovec Vatnajökull. Okolie mesta slúžilo pre nakrúcanie častí filmov, vrátane bondoviek Dnes neumieraj a Vyhliadka na vraždu, či filmov Lara Croft: Tomb Raider, Batman začína alebo Dilwale.

Doprava 
Höfn je dobre dostupný po ceste Hringvegur, ktorá okružuje Island. Vzdialenosť do Reykjavíku predstavuje 455 km. V minulosti sa v drsných zimných mesiacoch často stávalo, že cesta východne od Höfnu bola kvôli pravidelnému sneženiu zablokovaná, čo sťažovalo komunikáciu a prístup. Pre vyriešenie tohto problému bol vybudovaný nový tunel s názvom Almannaskarðsgöng, ktorý bol otvorený v roku 2005. Tunel je dlhý 1 312 metrov. Höfn samotný leží na konci cesty 99, ktorá opúšťa islandskú štátnu cestu Hringvegur niekoľko kilometrov severne od mesta.

Höfn je jedným z mála prístavov v južnej časti Islandu, v ktorom je potrebné sa pohybovať opatrne kvôli meniacej sa štruktúre plytčín. Aby lode mohli bezpečne kotviť je bagrovanie nevyhnutnou podmienkou pre odstránenie piesku nahromadeného v blízkosti prístavu. Vstupný kanál do prístavu Höfn má minimálnu hĺbku 6 – 7 metrov. Hĺbka pri samotnom vjazde je však 7 – 8 metrov. Uvádza sa, že prístav v Höfnu v obdobiach extrémne chladného počasí zamŕza.

Letecky je mesto obsluhované skrze letisko Hornafjörður, nachádzajúce sa asi 5 kilometrov severne od mesta. Z letiska prevádzkuje vnútroštátne lety do Reykjavíku letecká spoločnosť Eagle Air, v roku 2023 vypravovalo letisko 9 letov týždenne do Reykjavíku pomimo letnej sezóny, kedy je počet letov navýšený. Mesto je hlavným strediskom návštevníkov ľadovca Vatnajökull.

Referencie

Iné projekty 

Mestá na Islande
Prístavné mestá na Islande